Jacobs se dogter inspirasie agter wenboek | Netwerk24
Jacobs se dogter inspirasie agter wenboek
Deur AJ Opperman 28 April 2018 08:00
Jaco Jacobs Foto: Emma Booysen
Jy sing soos wat jy gebek is, sê die skrywer Jaco Jacobs, onlangse wenner van die Tienie Holloway-medalje vir jeuglektuur, oor dié genre waarin hy skryf.
Die prys word elke derde jaar deur die SA Akademie vir Wetenskap en Kuns toegeken.
Jacobs het dit ontvang vir sy boek Grom waarvoor Lilje Karsen die illustrasies gedoen het.
Sy dogter Emma (hy het ook 'n dogter Mia) se gegrom het die boek geïnspireer.
Die hoofkarakter heet ook Emma, en sy hou nie daarvan om op te staan nie en sy grom vir haar ouers as hulle haar wakker maak. En op 'n dag merk sy op dat sy snorbaarde en kolle op haar lyf het.
Spaghetti tussen jou tone deur Jaco Jacobs.
"Kinderliteratuur is vir my een van die interessantste genres denkbaar," sê Jacobs uit sy tuisdorp, Carnarvon in die Noord-Kaap.
Dit was hier waar hy sy eerste "storie" op sewe geskryf het en waar hy vir sy veel ouer niggies en nefies stories vertel het.
"Ek kan glad nie onthou dat ek stories vertel het nie, en dit klink eintlik nie soos ek nie, want op laerskool was ek baie skaam en teruggetrokke. Maar jy weet, die Karoo het soveel stories wat rondlê, jy moet hulle gebruik."
Behalwe vir sy skoolreünie hier, is hy ook weer op toer na skole waar hy oor twee van sy nuwe boeke gesels.
Spaghetti tussen jou tone en Dinge wat ek nie van skape geweet het nie is albei deur Lapa uitgereik.
Dinge wat ek nie van skape geweet het nie deur Jaco Jacobs.
"Ek lees ook self baie in die genre en ek hou dop watter interessante goed verskyn. Ek het die afgelope paar dae nege skole besoek. Dit is lekker om met die kinders te praat. Jy hoor waarvan hou hulle, wat hulle skok. Dit is baie eerlike, direkte terugvoer. As jy sekere goed oor jou boek vertel, kan jy sien en hoor hoe die kinders asem ophou. Dis 'n lekker gevoel."
Twee van Jacobs se boeke, Suurlemoen en Oor 'n motorfiets, 'n zombiefliek en lang getalle wat deur elf gedeel kan word, is ook as rolprente uitgereik.